b"\n_START_ARTICLE_\nEl Sindicat (Seriny\xc3\xa0)\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular que consta de planta baixa i pis. S'accedeix a la planta baixa a trav\xc3\xa9s d'unes escales situades a la fa\xc3\xa7ana principal, ja que la planta es va sobreelevar per anivellar-la amb la pla\xc3\xa7a. Est\xc3\xa0 construida amb diversos materials, i probablement l'edifici havia d'anar arrebossat, tot i que, actualment, \xc3\xa9s de pedra i ma\xc3\xb3 vistos. La porta d'acc\xc3\xa9s t\xc3\xa9 dues obertures rectangulars per sobre, i est\xc3\xa0 flanquejada per una finestra a cada banda; aquests elements estan fets amb arcs rebaixats de rajol, com tamb\xc3\xa9 ho estan les obertures de les fa\xc3\xa7anes laterals. Al coronament de la fa\xc3\xa7ana principal sobresurt una cornisa ornamental composta per una franja de pedra volc\xc3\xa0nica i motllures d'obra vista que, pels costats t\xc3\xa9 una forma ondulada i esglaonada.\n_START_SECTION_\nHist\xc3\xb2ria\n_START_PARAGRAPH_\nEdifici remodelat els anys 1918-1919, que encara conserva el mateix aspecte. Constru\xc3\xaft per Pere Jord\xc3\xa0, del qual es diu que es va inspirar en l'arquitectura cubana a l'hora de fer aquest edifici. En aquesta mateixa \xc3\xa8poca ja es coneixia amb el nom del Sindicat, i funcionava com a botiga. Inicialment era gestionat per una junta d'accionistes i, en dissoldre's, va passar a mans del principal accionista, Vicen\xc3\xa7 Illa, que el va adequar com a caf\xc3\xa8 bar. Durant la guerra Civil va romandre tancat, i, en acabada aquesta, es va tornar a obrir, sempre com a caf\xc3\xa8, i aix\xc3\xad ha rom\xc3\xa0s fins avui dia."